”Fordi noget synes svært for dig, tro ikke, at det er umuligt for en anden at opnå det. Men alt, hvad der er muligt for en anden, tro på, at du også kan klare det”

Marcus Aurelius (121 - 180) – Romersk kejser 161-180 og stoisk filosof. I traditionel historieskrivning anses han som den sidste ”gode” kejser, og hans død som begyndelsen på enden for Pax Romana og starten på romerrigets nedgang og forfald.

INDHOLD

INDLEDNING

SIGNATURER

GENNEMBRUD

KRYDS

OVERGANGE

PRES

SCREENINGER

ANDRE BØGER AF SAMME FORFATTER

INDLEDNING

Den tekniske træning er en vigtig del af træningen – ingen kampe vindes på råstyrke alene, selv om det selvfølgelig hjælper…

Hvis det tekniske niveau forbedres, så følger den taktiske forståelse sædvanligvis også med; spillerne bliver bedre i stand til at se muligheder i spillet, og udnytte disse med det rette værktøj – et gennembrud, et kryds, en finte, en risikabel og spektakulær aflevering eksempelvis.

I dette hæfte har jeg forsøgt at samle nogle af de byggesten, der skal bruges i angrebsspillet. Du finder øvelser til forskellige færdigheder, der alle mere eller mindre indgår i det kollektive angrebsspil: Gennembrud, kryds, pres, overgange og screeninger.

Alle øvelser findes i de seks bøger i Håndboldtipsserien (se bogliste bagerst i dette hæfte). Hvis du har disse bøger i bogreolen, behøver du derfor ikke dette hæfte – medmindre du vil have alle de primære øvelser til træning af de områder, hæftet indeholder, samlet eet sted, let og overskueligt. Og ja, det burde jeg måske have indledt dette afsnit med, for hvis du læser dette, så har du sikkert allerede købt hæftet. Men det står altså også på bagsiden…

En smule praktiske informationer, inden du bladrer videre.

Som sagt har det været min hensigt at samle øvelser til træning af gennembrud, kryds, overgange, pres og screeninger, men det er ikke en færdig træningsmanual. Hensigten har været, at indholdet af hæftet skal fungere som inspirationskilde. Derfor kan du finde en lang række forskellige øvelser, du kan anvende som beskrevet, eller som du kan bruge som basis for at udvikle dine egne øvelser, så de passer bedre til dine spillere. Det er op til dig, som træner, at foretage denne tilretning… jeg har bare forsøgt at give dig nogle byggeklodser.

Der findes absolut ingen facitliste, intet ”rigtigt” eller ”forkert”.

Antal gentagelser, repetitioner, tider med mere under en given øvelse skal blot tages som vejledende. Det er i sidste ende dig – og kun dig – som træner, der bedst kan vurdere de spillere, du arbejder med. Ved en del af øvelserne har jeg slet ikke angivet tid, respektive repetitioner af samme grund. Vejledende oplysninger kan være irrelevante. Det giver f.eks. ikke mening at skrive, at en øvelse SKAL afvikles i 12 minutter – punktum og udråbstegn! – hvis der arbejdes med en gruppe spillere, der helt tydeligt ikke kan. Der er forskel på veltrænede seniorer, motionister, ungdom og børn.

”Kært barn har mange navne” lyder en gammel talemåde. Sådan er det også med mange af de øvelser, jeg har medtaget i denne bog. Jeg har valgt at medtage øvelserne med blot et nummer (og mange steder supplerende undertitel). Vel vidende, at det kan være ”risikabelt” at begive sig ud i det mørkeland, der hersker omkring navngivning af helt almindelige træningsøvelser. Der kan og vil derfor være en vis sandsynlighed for, at du måske kender en eller flere øvelser under et andet navn, som jeg så ikke har brugt. Og sådan er det. Det er ikke en faktuel, bevidst fejl fra min side, men nærmere et udtryk for, at der reelt ikke findes et uendelig antal af træningsøvelser til håndbold, men til gengæld rigtig mange variationer og temaer af øvelserne. Hver gang man som træner tager en øvelse til sig, ja så transformere den sig og ændre sig en smule i udførelse, og måske også navn.

Mange øvelser fungerer bedst med et bestemt antal spillere. Men nogle øvelser kan gennemføres med et vilkårligt antal, hvilket fremgår under de respektive øvelser. I de øvelser, hvor mange spillere kan give uhensigtsmæssig ventetid, har jeg ikke angivet alternativ beskæftigelse. Det vil jeg lade være op til dig at vurdere og sætte i værk, hvis det er nødvendigt, ud fra det spillermateriale, du arbejder med. Det ved du bedst. Det skal jeg ikke gøre mig klog på.

Husk for øvrigt også, at ingen illustrationer er 100 procent ”målfaste”. Alle illustrationer er ”sådan cirka” og du bliver nødt til at læse teksten for at se de korrekte afstande. Jeg er blevet mødt med, at ”dine tegninger passer jo ikke” fra læsere af mine andre bøger. Det har aldrig været meningen, tegningerne er kun for den visuelle forståelses skyld. Det er meget svært at lave den slags illustrationer i korrekt målestoksforhold.

Nu har jeg ansvarsfraskrevet mig og hermed taget forbehold og har gjort opmærksom på det!

Og nu – god fornøjelse med dette hæfte.

Tjæreby, august 2019

Peter Schmidt

SIGNATURER

Angrebsspiller |
Forsvarsspiller |
Målvogter |
Træner, official, tilspiller |
Bold |
Boldkiste, bolddepot og lignende |
Kegle |
Spillers bevægelsesretning (løbe-) |
Bolds bevægelsesretning (afleverings-) |
Dribling |
Afslutning mod mål (skud) |

Forkortelser, angreb

VF = Venstre fløj

VB = Venstre back

CT = Center /playmaker

HB = Højre back

HF = Højre fløj

ST = Streg

Forkortelser, forsvar (6:0)

H1 = Højre forsvarsfløj

H2 = Højre forsvarsback

H3 = Højre centerforsvarsspiller

V3 = Venstre centerforsvarsspiller

V2 = Venstre forsvarsback

V1 = Venstre forsvarsfløj

MV = Målvogter

1: GENNEMBRUD

GENNEMBRUDSØVELSE 1

EN MOD EN 1

Organisering:

Et antal spillere, helst deleligt med 2 (de skal arbejde sammen i par). Hvert par skal bruge en bold.

Spillerne tage opstilling overfor hinanden med 3 meters afstand (brug eventuelt 3M-linje/målfelt). Den ene spiller er angrebsspiller, den anden forsvarsspiller. Angrebsspilleren skal have en bold.

Øvelsens forløb:

Spillerne bytter plads (forlæns fremad, baglæns tilbage – illustration 1) – så snart angrebsspilleren er tilbage på sin udgangsposition, sættes gennembrud ind tæt rundt om forsvarsspilleren (illustration 2).

Der arbejdes enten på tid (1-2 minutter ad gangen) eller et bestemt antal forsøg (10-12) inden der byttes roller. Gennemfør gerne ad 2-3 omgange.

GENNEMBRUDSØVELSE 2

EN MOD EN 2

Organisering:

Et antal spillere, helst deleligt med 2. Spillerne skal arbejde sammen parvis og hvert par skal bruge en bold.

Den ene spiller er angrebsspiller, den anden forsvarsspiller. Angrebsspilleren har bolden. De stiller sig med 1½-2 meters afstand.

På illustrationen står de omkring 3M-linjen. Det er ikke nødvendigt. Parrene kan fordele sig over hele hallen.

Øvelsens forløb:

Angrebsspilleren bevæger sig hurtigt sidelæns fra side til side – 3-4-5 skridt og tilbage. Forsvarsspilleren skal følge hende. På et tidspunkt (efter 5-10 sekunder) skal angrebsspilleren forsøge at komme forbi forsvarsspilleren og lægge bolden bag hende. Forsvarsspilleren skal holde hænderne på ryggen og må kun spærre angrebsspilleren med kroppen.

Øvelsen kan enten køres på tid – der skiftes rolle hvert minut – eller der kan byttes efter et passende antal gennembrudsforsøg fra angrebsspilleren (6-8 stykker).

Variation:

- Forsvarsspilleren må forsøge at forhindre hende i at komme forbi med alle lovlige midler.

GENNEMBRUDSØVELSE 3

EN MOD EN 3

Organisering:

Et antal spillere, helst deleligt med 2 - spillerne skal arbejde sammen parvis og hvert par skal bruge en bold og en kegle.

Den ene spiller er angrebsspiller, den anden forsvarsspiller. Angrebsspilleren har bolden. De stiller sig med 1½-2 meters afstand. Ca. to meter bag forsvarsspilleren stilles en kegle. Bolden placeres oven på keglen.

På illustrationen står de omkring 3M-linjen. Det er ikke nødvendigt. Parrene kan fordele sig over hele hallen.

Øvelsens forløb:

Angrebsspilleren bevæger sig hurtigt sidelæns fra side til side – 3-4-5 skridt og tilbage. Forsvarsspilleren skal følge hende. På et tidspunkt (efter 5-10 sekunder) skal angrebsspilleren forsøge at komme forbi forsvarsspilleren og tage bolden på keglen. Forsvarsspilleren skal holde hænderne på ryggen og må kun spærre angrebsspilleren med kroppen.

Man kan eventuelt lade forsvarsspilleren tage gradvist mere og mere fat.

Øvelsen kan enten køres på tid – der skiftes rolle hvert minut – eller der kan byttes efter et passende antal gennembrudsforsøg fra angrebsspilleren (6-8 stykker).

Variation:

- Forsvarsspilleren må forsøge at forhindre hende i at komme forbi med alle lovlige midler.

GENNEMBRUDSØVELSE 4

EN MOD EN 4

Organisering:

Et antal spillere, helst deleligt med 2 - spillerne skal arbejde sammen parvis. Der skal ligeledes bruges en rulle bred tape.

Den ene spiller er angrebsspiller, den anden forsvarsspiller. Angrebsspilleren har bolden. De stiller sig med 1½-2 meters afstand. Ca. en meter bag forsvarsspilleren laves et kryds på halgulvet med 2 stykker tape på hver ca. 15 cm.

På illustrationen står de omkring 3M-linjen. Det er ikke nødvendigt. Parrene kan fordele sig over hele hallen.

Øvelsens forløb:

Angrebsspilleren bevæger sig hurtigt sidelæns fra side til side – 3-4-5 skridt og tilbage. Forsvarsspilleren skal følge hende. På et tidspunkt (efter 5-10 sekunder) skal angrebsspilleren forsøge at komme forbi forsvarsspilleren og træde på tapekrydset. Forsvarsspilleren skal holde hænderne på ryggen og må kun spærre angrebsspilleren med kroppen.

Man kan eventuelt lade forsvarsspilleren tage gradvist mere og mere fat.

Øvelsen kan enten køres på tid – der skiftes rolle hvert minut – eller der kan byttes efter et passende antal gennembrudsforsøg fra angrebsspilleren (6-8 stykker).

Variation:

- Forsvarsspilleren må forsøge at forhindre hende i at komme forbi med alle lovlige midler.

GENNEMBRUDSØVELSE 5

EN MOD EN 5

Organisering:

Et antal spillere, minimum 3, 1 målvogter, en lav plint eller stepbæk og rigeligt med bolde.

Stepbænken/plinten sættes cirka ½ meter uden for 3M-feltet. En spiller starter som forsvarsspiller omkring straffemarkeringen. En spiller starter stående på stepbænken/plinten med en bold; resten bag ved med en bold hver.

Øvelsens forløb:

Spilleren hopper ned fra stepbænken/plinten, lander i let bredstående fodstilling, og sætter eksplosiv finte ind på forsvarsspilleren til afslutning rundt om hende. Finten sættes med venstre ben først, hvis hun går højre om – se indsat billede – højre ben først, hvis hun går venstre om.

Derefter starter næste spiller. Og så videre.

Husk at rokere på forsvarspladsen.

Forsvarsspilleren skal først være passiv – blot markere med armene at hun følger angrebsspillerens bevægelse – senere mere aktiv, indtil hun til sidste dækker 90% op.

Hver spiller skal have et passende antal gennembrudsforsøg.

GENNEMBRUDSØVELSE 6

EN MOD EN 6

Organisering:

Et antal spillere, helst deleligt med 2, da de skal arbejde sammen i par. Hvert par skal bruge en bold.

Spillerne tager opstilling med cirka 3 meters mellemrum. I princippet kan det være overalt i hallen; i eksemplet på illustrationen er vist to spillere på 3M-linje og ved målfeltet.

Den ene spiller er forsvarsspiller, den anden angrebsspiller og skal starte med en bold.

Øvelsens forløb:

Spillerne lunter frem og mødes ”i midten”, hvor de danner armkrog, og ligesom ”slynger” den anden tilbage igen til udgangspositionen. Så snart angrebsspilleren har fundet fodfæste, sætter hun gennembrud ind mod forsvarsspilleren, der må tage godt fat for at forhindre det – hvilket selvfølgelig kræver god plads mellem de arbejdende par.